Kroppen er min!

Barnehageeier, styrer og pedagogisk leder har det overordnede ansvaret for at det pedagogiske arbeidet i barnehagen er i tråd med både barnehageloven og rammeplanens bestemmelser.

For å styrke barnehagenes kompetanse og pedagogiske arbeid jmf. Rammeplan for barnehager «Livsmestring og helse» har Læringsverkstedet, Inger Lise Andersen og Siri Søftestad samarbeidet om kompetanseheving for personalet i forhold til kroppskrenkelser. Vi har i samarbeid utviklet samtaleverktøyet «Kroppen er min!» som skal brukes i temaarbeid med skolestarterne.

Hovedmålsettingen med «Kroppen er min!» er å styrke barnehageansattes kompetanse på å kommunisere med barn om kropp, grenser, krenkelser, omsorgssvikt, vold og seksuelle overgrep. Vi ønsker å styrke barnas begrepsapparat, selvfølelse, egenverd, og respekt for egne og andres identitet, kropp og grenser. Vi ønsker å forebygge krenkelser, omsorgssvikt, vold og seksuelle overgrep ved at barna lærer å respektere andres kropp og grenser. Vi ønsker også å styrke mulighetene for avdekking av krenkelser, omsorgssvikt, vold og seksuelle overgrep mot barn.

Målsettingene skal nås gjennom et gruppebasert samtaleverktøy som gir barna innsikt i, og begreper for:

* forskjellen på hva som er lov og ikke lov å gjøre med andres kropp. Dette inkluderer normalisering av åpenhet om alle kroppsdeler, og om krenkelser, omsorgssvikt, vold og seksuelle overgrep.
* forskjellen på gode og vonde erfaringer, gode og vonde hemmeligheter.
* hva de skal gjøre og hvem de skal henvende seg til hvis noen gjør noe med dem som de ikke liker, ikke forstår eller syns er vondt, ekkelt eller rart.